ไฟแนนซ์ทูเดย์
เข้มข้นทั้งการชิงตำแหน่งเอ็มดีแบงก์กรุงไทย และผู้อำนวยการธนาคารออมสิน ที่คู่ชิงตัวเก็งทั้งสองธนาคาร ต่างมีกองหนุนที่แข็งแกร่งทั้งคู่
21 ก.ย. 2555

โดย...ช.ชดา
เข้มข้นทั้งการชิงตำแหน่งเอ็มดีแบงก์กรุงไทย และผู้อำนวยการธนาคารออมสิน ที่คู่ชิงตัวเก็งทั้งสองธนาคาร ต่างมีกองหนุนที่แข็งแกร่งทั้งคู่ ทั้งเด็ก “เจ๊ ด.” ส่งประกวด เด็กทีมที่ปรึกษาสายตรงผู้มีบารมีนอกประเทศ ส่งประกวด 
นาทีนี้งัดข้อกันแล้ว ทางทางเด็ก “เจ๊ ด.” น่าจะมาวิน เพราะเจ๊อยู่เมืองไทย แต่ผู้มีบารมีอยู่นอกประเทศ ชื่อก็บอกแล้วว่าอยู่ไกล จะตามบี้ ตามกดดันอะไรก็ยาก นาทีนี้แล้วอำนาจอยู่ในมือใคร คนนั้นก็ชนะ
...คนที่น้ำท่วมปาก ถามอะไรก็ได้แต่ยิ้ม คือ ลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) ที่ทั้งมึน ทั้งงง กับตัวเลขผลผลิต ตัวเลขการรับจำนำข้าว ในฐานะคนจ่ายเงิน ก็ต้องรอบคอบ แต่ตัวเลขเหมือนไม่ตรงกัน ซึ่งก็ไม่รู้ว่าเท็จจริงคืออะไร ที่แน่ๆ คนจ่ายเงินอย่าง ธ.ก.ส.ลำบากใจ แต่พูดอะไรไม่ได้เลย ได้แต่ก้มหน้าทำตามนโยบายไปตามสไตล์นายแบงก์รัฐ
...ช.ชดา แปลกใจที่ธนาคารกรุงศรีอยุธยาเงียบอย่างผิดปกติ ทั้งที่มีคนปล่อยข่าวว่า ทางจีอี ผู้ถือหุ้นใหญ่จะทิ้งหุ้นแบงก์ แต่ทางผู้บริหารเงียบไม่มีเสียงตอบโต้อะไร เพราะทุกครั้งที่มีข่าวจะต้องทำหนังสือชี้แจง หรือเต้นดึ๋งดั๋งชี้แจงข่าวว่า ไม่จริ๊ง ไม่จริง น่าสงสัยจริงว่าข่าวนี้อาจจะมีมูล
...เกทับดอกเบี้ยสินเชื่อบ้านกันอย่างเมามันส์ ระหว่างธนาคารธนชาต ที่ออกแคมเปญกู้บ้านดอกเบี้ย 0% นาน 10 เดือน ด้านธนาคารอาคารสงเคราะห์ (ธอส.) ที่ใกล้ได้เปลี่ยนเอ็มดี ฉลองครบรอบ 59 ปีของธนาคาร ด้วยการให้กู้ดอกเบี้ย 0% นาน 9 เดือน ใครพลาดดอกเบี้ยเงินกู้ซอฟต์โลน จะไปใช้บริการกู้ปลอดดอกเฉียดปีได้เลย
...นวพร มหารักขกะ ผู้อำนวยการอาวุโส ฝ่ายกลยุทธ์สถาบันการเงิน แบงก์ชาติ ยืนยันว่า สินเชื่อปีนี้ขยายตัวได้ดีมากในเกือบจะทุกประเภท แถมสภาพคล่องในระบบที่แบงก์จะนำไปปล่อยกู้ยังมีอีกเพียบ ที่สำคัญตัวเลขสินเชื่อภาคการเกษตรที่หลายฝ่ายห่วงว่าจะหดตัว แบงก์ชาติก็ยืนยันว่ายังโตได้ดี 
สินเชื่อภาคเกษตรเดือน มิ.ย.ปีนี้โตถึง 12.3% จากระยะเดียวกันปีก่อนโตแค่ 1.5% โปรดทราบสรุปสินเชื่อไม่หด นับว่าเป็นข่าวดีของเศรษฐกิจไทย ท่ามกลางข่าวร้ายท่วมตลาด